Nariadenie Komisie (ES) č. 29/2004
z 8. januára 2004,
ktorým sa prijímajú špecifikácie ad hoc modulu na rok 2005 o zosúladení práce a rodinného života, ktorý bol stanovený nariadením Komisie (ES) č. 577/98
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v spoločenstve [1], a najmä na jeho článok 4 ods. 2,
keďže:
(1) nariadenie Komisie (ES) č. 246/2003 [2], ktorým sa prijíma program ad hoc modulov k výberovému zisťovaniu pracovných síl na roky 2004 až 2006, zahŕňa ad hoc modul o zosúladení práce a rodinného života;
(2) v súlade s článkom 4 ods. 2 nariadenia (ES) č. 577/98 podrobný zoznam informácií, ktoré sa majú zozbierať v rámci ad hoc modulu, sa musí vytvoriť aspoň 12 mesiacov pred začiatkom referenčného obdobia pre tento modul;
(3) je potrebné mať komplexný a porovnateľný súbor údajov o zosúladení práce a rodinného života tak, ako sa uvádza v cieľoch zásad EÚ o rovnosti pohlaví pri zamestnávaní, ktoré sú vyjadrené v usmerneniach o zamestnanosti pre rok 2003 so špecifickým usmernením o "rovnosti pohlaví", ako bola prijatá Radou 22. júla 2003 [3];
(4) opatrenia uvedené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Podrobný zoznam informácií, ktoré sa majú zozbierať ad hoc modulom v roku 2005, je uvedený v prílohe k tomuto nariadeniu.
Článok 2
Toto nariadenie nadobúda účinnosť v siedmy deň po jeho uverejnení v Úradnom vestníku Európskej únie.
Toto nariadenie je záväzné v svojej celistvosti a priamo uplatniteľné vo všetkých členských štátoch.
V Bruseli 8. januára 2004